תעופה ומשפט - מאי 2006
טייס נוסף במטוס

היו היו פעם שני חברים. שניהם נחמדים, שניהם טייסים פרטיים ושניהם חברי אגודת התעופה. יום אחד הזמין אחד החברים מטוס קל לטיסת נווט והזמין את חברו הטייס להצטרף אליו.

חבר א' שכר את המטוס וקיבל אותו מהחברה, רשם ביומן ההרשאה את פרטי הטיסה, הגיש את תכנית הטיסה בדק את המטוס ישב בצד שמאל ועשה את כל מה שטייס עושה. בקיצור - טייס א' היה הטייס המפקד של המטוס.

החבר הטוב (להלן - טייס ב') ישב ליד טייס א' ונהנה מהחיים. מפעם לפעם העביר ערוץ רדיו, הגיש לחברו דפית או מפה וסייע לו פה ושם בעניינים שונים לפי בקשתו.

החברים טייס א' וטייס ב' יצאו לדרך. המטוס הניע, הסיע והמריאה, והחברים הטובים שוחחו להם, כאשר זה היה אפשרי. מזג האויר היה בסדר אבל לא משהו נפלא שלא רואים: קצת אובך, אבל ראות מספקת סה"כ. דא עקה שהטיסה היתה בנתיב לא שגרתי המתקרב לאחד מאזורי הגבול.

טייס א' רצה לבדוק את מיקומו במרחב באופן יותר יסודי ולצורך כך ביקש מטייס ב' שיחזיק קצת בהגאים על מנת שיוכל להתעמק במפה ולנווט. בהמשך, נטען כי המטוס עבר במשהו את קו הגבול שזה בפרוש לא כל כך יפה ומהווה חריגה בלתי מורשית מהנתיב.
הענין הגיע לראש רשות התעופה האזרחית וזה מיהר והודיע לשני החברים כי רישיון הטייס שלהם מותלה!

האם בדין החליט ראש הרשות? האם אכן טייס ב' נשא באחריות לחריגה מהנתיב?

אני מבין שאתם במתח ולכן אמשיך במאמר.

ראשית יש לבדוק האם טייס ב' היה איש צוות נדרש בטיסה האמורה!

המטוס המדובר היה מטוס קל חד מנועי עם 4 מושבים. על פי ספר המטוס הצוות הדרוש להפעלתו הוא טייס אחד. כלומר אין דרישה שאת המטוס יטיס צוות של שני טייסים. 
טייס ב' לא היה איפוא טייס משנה רשמי בטיסה. 

הטייס המפקד של המטוס היה טייס א' . על פי תקנות הטייס האחריות על הפעלת המטוס מונחת על הטייס המפקד.

תקנה 4 לתקנות הטייס (הפעלת כלי טיס וכללי טיסה) התשמ"ב - 1981 קובעת כי:
 "הטייס המופקד של כלי הטיס אחראי ישירות והוא הסמכות הסופית ביחס להפעלת כלי הטיס".

אם הטייס המפקד הוא הסמכות הסופית להפעלת המטוס חלה עליו האחריות הסופית לכלי. אם מלוא האחריות למטוס חלה על הטיס המפקד לא נשארת "יתרת" אחריות כלשהי לאדם אחר במטוס, אפילו ברשותו רישיון טיס פרטי.

ומה אם הטייס הנוסף מטיס בפועל את המטוס? האם העברת ההגאים לזמן מה לידי טייס ב' העבירה לו גם את האחריות למטוס?
ובכן היותו של אדם טייס מפקד של מטוס איננה תלויה בהכרח בכך שהוא מחזיק בהגאי המטוס.

הטייס המפקד ישאר כזה לאורך כל הטיסה גם אם ביקש מטייס מוסמך אחר  להחזיק בהגאים לחלק מהטיסה.

מעיון בתקנה  5 בתקנות ההפעלה, החלה על מטוסים בהם נדרש צוות של  יותר מטייס אחד,  ניתן ללמוד על הנסיבות בהן ניתן לבצע חילוף של הטייס המפקד בשעת טיסה. מדובר רק במקרה חרום הקשור באי יכולתו הפתאומית של הטייס המפקד להמשיך במילוי תפקידו. וזאת לשון תקנה 5(ג) :

בנסיבות הסיפור שלפנינו ברור שלא התקיימו התנאים הקיצוניים המחייבים החלפת הטייס המפקד. לא היה מדובר באי יכולתו הפתאומית של הטייס המפקד להמשיך במילוי תפקידו. המפקד לא קיבל התקף לב פתאומי ,לא התעלף ולא איבד את הכרתו ללא הודעה מוקדמת. בסך הכל ביקש מטייס אחר להחזיק קצת את הסטיק לכמה דקות.

אתם בוודאי שואלים מה קרה ואיך הסיפור הזה נגמר ?

ובכן לסיפור שלנו סוף טוב. חבר ב' ,לאחר שנעזר בייעוץ מקצועי, הצליח לשכנע את ראש הרשות כי ההחלטה להשעות את רישיון הטייס שלו היתה טעות וזאת בנימוקים שפורטו בסיפורינו זה.

ראש הרשות ,ככל הנראה לאחר שהתייעץ עם הגורמים המשפטיים שלו, חזר בו מהחלטתו השגויה וביטל את ההתליה.
אז מה,  נראה לכם בסדר שטייס פרטי יושב במטוס  שחוצה קו גבול ולא אומר כלום לטייס המפקד? למדור זה ממש לא נראה ולכן המדור המליץ לטייס ב' לרענן את מיומנותו בנווט עם מדריך טיס על מנת לשפר את יכולתו בנושא.

אז בפעם הבאה כאשר אתם טסים עם חבר טייס, אפילו גם הוא חבר אגודה, ואתם שמים לב שהוא טועה בנווט או לא בדיוק יודע אפוא הוא נמצא כדאי שתגידו לו משהו.תעזרו לו.
נכון שהאחריות המשפטית מונחת כולה עליו ונכון שלכם לא יתלו את הרישיון  , אבל אתם חברים שלו ובשביל זה בדיוק יש חברים.

למרות שזה לא עוזר אני אנסה שוב – חברים המעוניינים להפנות קושיה תעופתית /משפטית למדור מוזמנים לפנות אלי בכל עת.

